
IKT-alapú fejlesztő módszerek a pöszeterápiában

Az IKT eszközök fejlődése gyors innovációkat eredményeznek, átszövik a társas kapcsolatokat, a kommunikációnak minden formáját, az együttműködés rendszereit, a tudás megosztását, valamint szerzését. Az oktatás hatékonysága kapcsán is egyre többet lehet hallani az IKT előrelépésről, mégis számos kiaknázatlan lehetőséget rejt magában, melyek új kihívások elé állítják a pedagógusokat. (Molnár, 2008)
Pályamunkám témája így éppen azt a célt szolgálja, hogy különböző, IKT-alapú fejlesztő módszereket mutasson be, amelyek a logopédiai terápiák, legfőképp a pöszeterápia során alkalmazhatók.
Kutatásom elméleti, kvalitatív jellegű. Kiindulópontja feltáráson és a bemutatáson alapul, továbbá a kapott eredmények értelmezésén. 
Vizsgálatom legfőbb célja, annak kiderítése volt, hogy az artikulációs zavarok terápiájában milyen alkalmazásokat, milyen céllal lehet felhasználni, ugyanakkor melyek azok a feltételek, szempontok, amik meghatározzák ezek működését. Részcélként fogalmaztam meg – a pöszeterápiába való beemelés mellett – a fejlesztendő területek feltárását; az applikációk grafikájának-, áttekinthetőségének-, nyelvezetének-, használhatóságának vizsgálatát; a letöltési lehetőségek és költségek tanulmányozását; a zavaró tényezők feltérképezését; a visszacsatolási és értékelési jelzések felmérését. Kutatási kérdéseimet, feltételezéseimet is ezen gondolatok mentén állítottam össze, melyeket legfőképp a terápiában való alkalmazás szempontjából fogalmaztam meg.
Az eredmények tekintetében arra jutottam, hogy a vizsgált programok mindegyike, kellő szakmai felkészültséggel és kreativitással beilleszthető a logopédia terápia valamely szegmensébe, de legfőképp az előkészítő szakaszba, ahol az általános-, és a motoros képességek, valamint az auditív differenciálás fejlesztése történik. Bár a szoftverek sokrétűen alkalmazhatóak, didaktikailag még sok fejlesztést kívánnak maguk után, ugyanis a nyelvgyakorlatok és a rögzítés szakasziba nem találtam számba vehető applikációt, míg a hangfejlesztés és a motoros differenciálás területére vonatkozó programok lényegesen elmaradottak.

